Președintele Organizației Județene Suceava a PNL, Gheorghe Flutur, a participat, luni, la lansarea candidaturii pentru un nou mandat a primarului liberal din Sadova, Mihai Constantinescu. Flutur l-a apreciat pe primarul Constantinescu drept „un stâlp liberal al zonei de munte și un primar foarte gospodar, cu o comună ce poate fi considerată un adevărat bibelou turistic”.
Președintele PNL a declarat că primarul în funcție are la activ realizări notabile, cum ar fi aducerea gazului metan în comuna Sadova, modernizarea școlilor, renovarea primăriei și a căminului cultural, asfaltarea drumurilor și amenajarea centrului civic, „care arată ca în occident”, cu pavaje și spații verzi. În programul său pentru următorul mandat, Mihai Constantinescu include construirea unei grădinițe, amenajarea de locuri de joacă și dezvoltarea stațiunii turistice Sadova, „una dintre cărțile de vizită cu care Bucovina se mândrește de fiecare dată”, după cum a afirmat Gheorghe Flutur.
Potrivit unui comunicat de presă transmis de PNL, evenimentul electoral de la Sadova a avut loc cu participarea a peste 200 de localnici. „Primarul le-a cerut sadovenilor un vot pentru Mihai Constantinescu, dar și pentru el și echipa liberală de la Consiliul Județean Suceava, pentru continuarea marilor proiecte pentru Bucovina. Mai mulți cetățeni din public au apreciat echipa perfectă pe care o are Mihai Constantinescu, secretul reușitei administrației publice sadovene”, se mai arată în comunicat.